b'\n_START_ARTICLE_\nVeebiserver\n_START_PARAGRAPH_\nVeebiserver on arvutiprogramm, mis edastab infot, n\xc3\xa4iteks veebilehti, kasutades h\xc3\xbcperteksti edastusprotokolli. S\xc3\xb5na kasutatakse ka serveri kohta, milles nimetatud tarkvara t\xc3\xb6\xc3\xb6tab.\n_START_SECTION_\n\xc3\x9clevaade\n_START_PARAGRAPH_\nVeebiserveri peamine \xc3\xbclesanne on veebilehtede toimetamine klientidele. See t\xc3\xa4hendab HTML-dokumentide ja muu kaasatud sisu nagu piltide, stiililehtede ja JavaScripti edastamist._NEWLINE_Klient, tavaliselt veebilehtseja v\xc3\xb5i veebirobot, alustab suhtlust esitades serverile p\xc3\xa4ringu mingi kindla ressursi j\xc3\xa4rgi, millele veebiserver vastab kas selle ressursi sisu v\xc3\xb5i veateatega. Ressurss on t\xc3\xbc\xc3\xbcpiliselt fail serveri k\xc3\xb5vakettal, kuid see oleneb suuresti serveri seadistustest._NEWLINE_Paljud veebiserverid (nt Apache HTTP Server) toetavad ka serveripoolset skriptimist, mis lubab serveri k\xc3\xa4itumist skriptida eraldi failides, j\xc3\xa4ttes algse serveritarkvara muutmata. Skriptimistarkvara (n\xc3\xa4iteks PHP) lubab HTML-dokumente luua d\xc3\xbcnaamiliselt._NEWLINE_Kuigi serveri peamine eesm\xc3\xa4rk on sisu edastamine, v\xc3\xb5imaldab h\xc3\xbcperteksti edastusprotokoll ka info vastuv\xc3\xb5tmist klientidelt. Seda v\xc3\xb5imalust kasutatakse erinevate vormide saatmiseks ning failide \xc3\xbcleslaadimiseks._NEWLINE_Veebiserverid on ka m\xc3\xb5nedes printerites ja ruuterites, et lihtsustada nende administreerimist veebip\xc3\xb5hise kasutajaliidese kaudu._NEWLINE_L\xc3\xbchima veebiserveri v\xc3\xb5ib kirjutada nt shelli skriptina. Teiste programmide poole, nt andmebaasimootorid, saab veebiserver p\xc3\xb6\xc3\xb6rduda CGI abil.'